
„Bunule Învăţător, ce să fac ca să moştenesc viaţa de veci?” (Luca XVIII, 18) 

Fraţi creştini,
Întrebarea aceasta a fost pusă Mântuitorului nostru Iisus Hristos, de un tânăr bogat, pe care-l interesa viaţa veşnică. Întrebarea aceasta trebuie să şi-o pună fiecare om care aleargă după paradisul pierdut, după fericirea pentru care a fost zidit şi după care sufletul doreşte. 
Această frământare sufletească a avut-o şi tânărul bogat din Sfânta Evanghelie de astăzi. Cu toată tinereţea şi bogăţia lui, el se grăbeşte să afle calea care duce la viaţa veşnică. Îl interesa lucrul acesta, căci vede cum toată bogăţia lui este trecătoare şi va trebui s-o lase şi să plece pe un drum necunoscut în veşnicie. El vede nesiguranţa şi deşertăciunea acestei vieţi vremelnice, pentru că aşa cum spunea Fericitul Augustin, pe bună dreptate, viaţa aceasta vremelnică în care trăim, nici nu merită să se numească viaţă, fiindcă este plină de necazuri şi supărări, de dureri şi suferinţe de tot felul.
În fiecare zi bogaţi şi săraci ne confruntăm cu necazuri şi suferinţe într-un fel sau altul. Prin urmare în viaţa aceasta nici nu ne putem numi moştenitori, ci mai degrabă nişte săraci călători. Sfânta Scriptură aseamănă viaţa aceasta trecătoare a omului cu umbra şi visul, suflarea şi aburul, sunetul şi cuvântul, iarba şi floarea câmpului, cu corabia pe valuri şi cu vulturul în zbor, căci toate sunt trecătoare.
Să vedem acum care este viaţa veşnică, în ce ţară se va putea trăi ea şi ce condiţii ni se pun ca să ajungem acolo. Noi creştinii ortodocşi mărturisim, credem şi nădăjduim, că după judecata de apoi, urmează viaţa veşnică, de aceea şi zicem în „Simbolul Credinţei”: „Aştept învierea morţilor şi viaţa veacului ce va să fie”.
Viaţa veşnică constă în cunoaşterea lui Dumnezeu şi a Fiului Său Iisus Hristos. Această viaţă veşnică începe însă de pe pământ, pentru toţi cei care cred cu adevărat şi urmează învăţăturile Lui, care constă în lepădarea de lume cu păcatele şi fărădelegile ei. Viaţa veşnică este făgăduită tuturor creştinilor adevăraţi şi e dată de Dumnezeu prin Fiul Său, de aceea ea se numeşte moştenire.
Împăratul nostru, Iisus Hristos, guvernează Împărăţia cerurilor în care vor intra şi vor trăi sufletele drepţilor în viaţa viitoare. Acolo, în Împărăţia lui Dumnezeu, este „sânul lui Avraam” unde se mângâie cei ce au fost chinuiţi şi asupriţi pe lumea aceasta, cei ce au suferit boală, sărăcie şi n-au cârtit.
Pentru a fi cetăţeni ai acestei împărăţi veşnice şi să vieţuim fericiţi acolo, nu ni se cere ca să fim de viţă împărătească, nici să avem putere, ranguri şi bogăţii, ci o prefacere sufletească. Dacă Dumnezeu nu ne cere nici bani, nici avere ca să putem intra în viaţa veşnică din Împărăţia cerurilor, ne cere totuşi altceva şi anume păzirea poruncilor – aşa cum vedem că i-a spus tânărului din Sfânta Evanghelie de astăzi: „Dacă vrei să intri în viaţă, păzeşte poruncile!”. Prin păzirea poruncilor dovedim că-L iubim pe Dumnezeu. Domnul Hristos zice: „Cine are poruncile Mele şi le păzeşte, acela Mă iubeşte”.
Din sfintele porunci învăţăm cum trebuie să trăim pe pământ, ca nişte copii ai lui Dumnezeu, căci Împărăţia Lui începe aşa cum am spus din lumea aceasta. De aceea fiii Lui trebuie să se roage, zicând: „Vie Împărăţia Ta, precum în cer aşa şi pe pământ”. Iar cele zece porunci de care ne spune Sfânta Scriptură ca să le păzim se găsesc în cartea „Exod” (Ieşire) la capitolul XX. Să ne oprim deci asupra lor şi să vedem cum stăm noi cu păzirea acestor porunci înaintea lui Dumnezeu. Am călcat noi vreuna din aceste porunci?
Iată prima poruncă: „Eu sunt Domnul Dumnezeul tău, să nu ai alţi dumnezei afară de Mine!”. Aceasta înseamnă că Dumnezeu care este nemărginit de mare şi Atotputernic vrea să fie Dumnezeul tău, adică vrea să aibă o legătură aşa de strânsă cu tine, întocmai ca o mamă care-şi duce copilul de mână. Mama zice despre copil „Este copilul meu!”, iar copilul zice despre mamă „Este mama mea!”. Tot aşa vrea şi Dumnezeu să fie legătura dintre El şi noi, încât să putem zice aşa cum scrie în psalmi: „Tu eşti Dumnezeul meu!”. Eşti tu în legătură cu Dumnezeu frate creştine, are el cel dintâi loc în inima ta, sau gândeşti aşa cum auzim pe mulţi spunând: „Cred şi eu  în Dumnezeu, dar nu vreau să am de-a face cu El, nu vreau să ştiu prea multe despre El”. Sau poate tăgăduieşti pe faţă existenţa lui Dumnezeu. Dacă este aşa te înşeli amarnic.
În această privinţă a tăgăduirii lui Dumnezeu, mulţi au ajuns aşa de departe încât le este ruşine să mai rostească numele lui Dumnezeu şi Îl înlocuiesc cu alte nume, că de multe ori îi auzi: „Cerul să se îndure de noi!”, sau „Natura l-a făcut aşa!”, „Soarta nemiloasă l-a răpit din mijlocul nostru!” sau „Norocul l-a ajutat!”. Multe astfel de nume le rostesc oamenii înaintea lui Dumnezeu, fiindcă le este ruşine cu El. Ba încă şi semnele pe care le face Dumnezeu pe cer şi pe pământ – cutremurele de pământ „se uită spre pământ şi-l face pe el de se cutremură” – oamenii nu vor să le recunoască, nu vor să vadă că El este Atotputernicul, care face să se cutremure pământul şi atâtea alte semne, spre a ne face cunoscută puterea Sa. Iată, nesocotirea numelui lui Dumnezeu! Aceşti oameni, prin acest comportament, dovedesc că au alţi dumnezei în inimile lor, cărora li se închină şi pe care-i ascultă.

Ce legătură este între tine şi Dumnezeu, iubite frate creştine? Este El Dumnezeul tău? Are El locul cel dintâi în gândirea ta, în inima ta şi în viaţa ta? Te temi tu de El? Îi eşti recunoscător, îl asculţi şi te supui Lui întru totul? El care ştie toate poate să privească cu plăcere la trecutul tău, înăuntrul inimii tale, şi în viaţa ta de acum? Privirea Lui nu descoperă în tine ceva vrednic de osândit? Gândeşte-te bine, vezi unde-ţi este greşeala şi repară cât mai repede cerând iertare pentru toate greşelile !
A doua poruncă: „Să nu-ţi faci chip cioplit, nici vreo înfăţişare a celor ce sunt în ceruri sus şi pe pământ jos, în ape şi sub pământ! Să nu te închini înaintea lor şi să nu le slujeşti!” Idol este orice lucru care ocupă locul lui Dumnezeu Cel viu şi nevăzut în inima, mintea şi ochiul omului. Idol poate fi banul şi averea când ţii la acestea mai mult ca la orice. Sfântul Apostol Pavel scrie Efesenilor: „Căci ştiţi bine că nici curvarii, nici stricaţii, nici lacomii de avere care sunt închinători la idoli, n-au parte de moştenire în Împărăţia lui Hristos  Dumnezeu”. Idol este şi pântecele când ţii la mâncare sau la băutură mai mult ca la Dumnezeu. „Dumnezeul lor este pântecele!” – scrie Sfântul Apostol Pavel în Epistola către Filipeni.
Idol poate să-ţi fie bărbatul, femeia sau copilul la care ţii mai mult ca la Dumnezeu. Domnul Hristos zice: „Cine iubeşte pe tată, ori pe mamă mai mult decât pe Mine, nu este vrednic de Mine. Şi cine iubeşte pe fiu ori pe fiică mai mult decât pe Mine, nu este vrednic de Mine”. Că omul iubeşte pe ai săi mai mult decât pe Dumnezeu se vede din felul cum se poartă atunci când, de pildă, îi moare copilul. În durerea lui începe să se certe cu Dumnezeu şi aceasta dovedeşte că fiul i-a fost un idol.
O mulţime de idoli moderni s-au ivit acum pe pământ şi chiar în casele creştinilor: filme pornografice, reviste cu imagini imorale pe care tinerii le afişează pe pereţii camerelor unde locuiesc în locul icoanelor, spurcându-şi mintea, inima şi ochii. Dar cel mai rău idol dintre toţi este eu-l tău, adică tu însuţi, când nu urmăreşti decât folosul tău, plăcerea ta şi nu trăieşti decât pentru tine. Atunci tu singur eşti dumnezeul tău, idolul tău. Cercetează-te bine iubite frate şi vezi încotro se îndreaptă cu deosebire gândurile tale, plăcerile tale, inima ta şi vei afla de îndată idolul sau idolii tăi.
În porunca porunca a treia zice Dumnezeu aşa: „Să nu iei numele Domnului Dumnezeului tău în deşert, că nu va lăsa Domnul nepedepsit pe cel ce ia în deşert numele Lui”. Cine cinsteşte pe un om, cinsteşte şi numele lui şi cine îşi bate joc de numele cuiva îşi bate joc şi de cel ce poartă acel nume. Tot aşa este şi cu Dumnezeu. Numele şi fiinţa Lui sunt una. Oamenii ar trebui să-I rostească numele cu frică şi respect, cu recunoştinţă şi iubire, ştiind că El, Dumnezeu, este nemărginit de mare, de faţă în tot locul, că El a făcut toate şi le poartă de grijă, că El vede şi judecă totul, că este Sfânt şi înfricoşat.
Creştinii din vechime, de câte ori rosteau numele lui Dumnezeu, de atâtea ori îşi luau pălăria de pe cap. Dacă judecăm în lumina celor spuse, cum întrebuinţează oamenii de astăzi numele lui Dumnezeu, ne vom încredinţa cât de mult Îl necinstesc şi-L batjocoresc.
· Ce mai faci? Întreabă cineva pe un cunoscut.
 -  Slavă Domnului, bine! Răspunde celălalt, deşi nici prin minte nu-i trece să slăvească pe Dumnezeu. El răspunde astfel, pentru că aşa merge vorba. Dar prin aceasta se necinsteşte numele lui Dumnezeu. Tu ce ai face omule, dacă cineva ţi-ar striga întruna fără rost numele? Desigur că te-ai supăra socotind că acela îşi bate joc de tine. 

Dar iată cum auzim adesea pe unii zicând: „Of, Doamne Dumnezeule!”, „Of, Doamne, Doamne!”, „Lasă-mă în pace pentru numele lui Dumnezeu!”; acestea le zice omul la supărare, fără nici un gând la Dumnezeu şi la ajutorul Lui. Şi atunci stăm şi ne întrebăm: Ce caută numele sfânt al lui Dumnezeu în toate supărările şi păcatele omului? Ba mai mult, pe alţii îi auzi zicând: „Pe Dumnezeul meu!” sau „Zău!”. Cuvântul „zău” este un vechi cuvânt românesc şi s-ar putea traduce în expresia „martor îmi este Dumnezeu” sau simplu Dumnezeu. Pe alţii îi auzim cu jurăminte de felul acesta: „Să mă bată Dumnezeu!” sau „Să mă trăsnească Dumnezeu din cer!” şi alte jurăminte de felul acesta rostite fără pic de teama. Şi astfel Îl iau pe Dumnezeu ca martor la nimicurile, minciunile şi înşelătoriile lor.

Mulţi au jurat şi jură strâmb pentru un câştig păcătos! Blesteme de felul: „De nu l-ar mai răbda Dumnezeu!” şi altele asemenea, umblă din gură în gură fără ca oamenii să se gândească cât de greu păcătuiesc prin aceasta. Ce să mai spunem de înjurăturile murdare pe care le auzim la tot pasul nu numai nu numai din gura celor mari dar şi din gura celor mici, batjocorind cu toţii numele lui Dumnezeu. De foarte multe ori numele lui Dumnezeu este rostit şi chemat în acele locuri drăceşti, aşa cum sunt descântecele, vrăjitoriile, ghicitul, spiritismul şi altele.
Iubite frate, cugetă adânc la toate acestea şi vezi dacă nu cumva eşti prins în mreaja vreuneia din aceste ispite şi nu mai poţi scăpa de ea? Gândeşte-te bine ca să nu fie prea târziu atunci când te vei întâlni cu Dumnezeu în faţă la judecată că atunci nu vei mai putea face nimic.
Să vedem acum ce spune Dumnezeu în porunca a patra: „Adu-ţi aminte de ziua odihnei ca să o sfinţeşti. Lucrează şase zile şi-ţi fă în acelea toate treburile tale, iar ziua a şaptea este odihna Domnului Dumnezeului tău; să nu faci în acea zi nici un lucru, nici tu, nici fiul tău, nici fiica ta, nici sluga ta, nici slujnica ta, nici boul tău, nici asinul tău, nici orice dobitoc al tău, nici străinul care rămâne la tine".
Până la Domnul Hristos ziua de odihnă era sâmbăta şi o ţineau numai evreii în cinstea lui Dumnezeu, care-i scăpase din robia egiptenilor. Era mai mult o sărbătoare naţională evreiască, dar şi simbolică. Venind însă Domnul Iisus Hristos, Care a fost răstignit pentru noi, a murit,  S-a îngropat pentru noi, şi a treia zi a înviat, în dimineaţa zilei de duminică, El ne-a eliberat din robia iadului, nu a Egiptului, din ghearele satanei, nu ale lui Faraon. Ne-a lăsat această zi la toţi creştinii din toate popoarele ca să o ţinem şi să o cinstim, căci duminica mai înseamnă şi ziua Domnului.
Şi cum trebuie să cinstim noi ziua duminicii, ziua lui Dumnezeu? Iată cum: să mergem la biserică, să-I aducem închinăciuni, laude şi mulţumiri, daruri, prinoase şi jertfă de laudă să citim Sfânta Scriptură cu atenţie, vieţile sfinţilor, Cazaniile, Psaltirea şi alte cărţi religioase, să facem rugăciuni, să înălţăm cântări religioase, să spunem şi altora de Dumnezeu; să cercetăm bolnavii de prin azile şi spitale şi orice altă faptă bună. Dar cine se mai gândeşte astăzi la astfel de lucruri?
Ce au făcut oamenii din ziua duminicii, ştim cu toţii. Dintr-o zi care ar fi trebuit să fie închinată Domnului, ei au făcut o zi pentru diavol şi păcate, ca şi cum Dumnezeu ar fi zis ca şase zile să lucrezi, iar a şaptea să-ţi faci de cap. Într-adevăr pentru cei mai mulţi, duminica înseamnă a trândăvi, a petrece, a chefui în beţii, a se distra în dansuri, serate, baluri, dezmăţ şi multe altele.
Unii muncesc din greu o săptămână întreagă şi abia aşteaptă să-şi ia plata pentru ca apoi duminica să intre în cârciumă şi să nu mai iasă de acolo până nu-şi beau şi banii şi minţile. A doua zi nu mai au nici un chef de muncă, pentru că mintea le este tulburată, capul greu şi trupul otrăvit de băutură. Casa le este ca vai de ea şi aşa o duc în certuri şi neînţelegeri, înjurături şi bătăi, lipsă şi amar. Copiii văd la părinţii lor pilde rele şi astfel li se pregăteşte un viitor nenorocit. „Nu pot să văd nelegiuirea unită cu sărbătoarea!” – zice Dumnezeu prin proorocul Isaia la Cap. I, v.13.
Alţii lucrează duminica tot aşa ca şi în celelate zile din săptămână. Mulţi, mai ales duminica au musafiri şi petreceri, jocuri şi dezmăţ şi toate relele.
Iată de ce, nu greşim când spunem că această zi în loc să fie o zi de odihnă trupească şi de binecuvântare sufletească, este pentru cei mai mulţi o zi de păcat, de ruşine şi de pierzare. Păcatul se lăfăieşte în această zi mai mult ca în oricare altă zi din săptămână. Să ne gândim deci fraţi creştini serios la aceste lucruri şi să ne întrebăm dacă am sfinţit cu adevărat această zi şi dacă ne-am sfinţit noi mai mult în această zi, decât în celelalte?!
Iată acum porunca a cincia: „Cinsteşte pe tatăl tău şi pe mama ta !”.
A cinsti pe părinţi înseamnă a-i respecta şi asculta, a te supune lor, a-i ajuta, a-i preţui şi a-i iubi. Ai ascultat tu frate creştine totdeauna pe părinţii tăi? Nu i-ai supărat niciodată? Bagă de seamă, niciodată? Adu-ţi aminte de câte ori le-ai întors vorba, i-ai supărat cu încăpăţânarea şi îndărătnicia ta, de câte ori i-ai făcut să suspine şi să verse lacrimi din pricina ta?! De câte ori i-ai dispreţuit în inima ta, socotindu-i învechiţi, rămaşi în urmă, fără pricepere?! Poate că le-ai dorit şi moartea ca să intri mai repede în moştenire. Poate că ai ridicat mâna asupra lor şi poate chiar i-ai lovit, sau poate că i-ai blestemat în faţă ori după moarte. Poate că i-ai lăsat să ducă lipsă deşi ai fi putut să îi ajuţi şi poate că i-ai amărât aşa de mult că le-ai coborât viaţa în mormânt.
În Sfânta Scriptură a Vechiului Testament se spune că cine va blestema sau va vorbi de rău pe tatăl său, pe mama sa, ori dacă i-a lovit, să fie pedepsit cu moartea. Tot acolo se spune că fiului care-şi bate joc de tatăl său şi dispreţuieşte ascultarea de mamă, să-i scoată corbii ochii şi să-i mănânce puii de vultur (Proverbe XXX, 17).
Din nenorocire mulţi părinţi se fac nerespectaţi de copiii lor mai ales când tatăl este beţiv, hoţ, uşuratic şi stricat, ori iute la mânie şi fără frică de Dumnezeu. Ce se va alege de cinstea de care are drept din partea copiilor lui? Ce fel de cinste pot aduce copiii părinţilor care sunt mereu în certuri şi neînţelegeri şi care învaţă pe copii chiar să înjure, să mintă şi să fure? Ce respect să mai aibă copiii faţă de astfel de părinţi? Vai de copiii care au astfel de părinţi şi vai de părinţii care dau astfel de pilde rele copiilor lor. Sfântul prooroc Iezechiel zice din partea lui Dumnezeu: „Nu vă luaţi după rânduielile părinţilor voştri, nu ţineţi obiceiurile lor şi nu vă spurcaţi cu idolii lor! Eu sunt Domnul Dumnezeul vostru; umblaţi întocmai după poruncile Mele şi împliniţi-le!”. Iar în Noul Testament porunca se reia aşa: „Cinsteşte pe tatăl tău şi pe mama ta!”, fiind cea dintâi poruncă însoţită de o făgăduinţă: „ ca să fii fericit şi să trăieşti ani mulţi pe pământ !”. 
Se pune însă întrebarea: sunt oare datori copiii să cinstească pe astfel de părinţi? Răspunsul este: DA! Sfânta Scriptură nu scoate pe copii de sub ascultarea părinţilor, decât atunci când părinţii lor le-ar cere ceva împotriva lui Dumnezeu. 
Iată, iubiţi creştini să ne gândim cu toţii la această poruncă şi să vedem dacă am împlinit-o întocmai. Am ascultat noi de părinţii noştri când ne învăţau la bine şi când ne arătau calea cea bună? Nu cumva ne mustră conştiinţa când ne aducem aminte de purtările noastre rele faţă de ei când îi făceam să plângă şi când nu-i ascultam? Să căutăm deci şi să facem pocăinţă cerând iertare de la Dumnezeu pentru păcatul acesta, căci rău am făcut înaintea Domnului, neascultând de părinţii noştri.
La  porunca a şasea zice Dumnezeu: „Să nu ucizi !” 
Pe mulţi îi auzi în vremea noastră zicând: „n-am omorât pe nimeni, n-am pus foc la nimeni, nu am făcut omor, de asta nu mă tem”. Dar să cercetăm mai cu de-amănuntul şi să vedem în Sfânta Scriptură în câte feluri se poate face păcatul acesta. Mai întâi trebuie să recunoaştem cu durere că omorurile se înmulţesc şi pe zi ce trece o viaţă de om înseamnă tot mai puţin. Omoară hoţul care intră în casă să fure şi e surprins. Omoară furiosul în nebunia lui şi se omoară oamenii între ei atunci când au gânduri de răzbunare. Omoară beţivul pe tovarăşul lui de băutură, când se iau la ceartă din lucruri de nimic. Omoară tatăl pe fecior şi feciorul pe tatăl său. Omoară soţul pe soţie sau soţia pe soţ din gelozie, din trai rău sau pentru ca să se desfacă legătura cununiei şi să trăiască în desfrânare. Omoară doctorul, moaşa, cei care se ocupă cu avorturi, precum şi femeia însărcinată care avortează.
Dar omor nu este numai ceea ce se înţelege de obicei prin acest cuvânt, ci tot ce poate să ducă la omor, sau numai să scurteze viaţa cuiva. Aşa se întâmplă când cel bolnav de boală molipsitoare nu fereşte pe cei din jur care se îmbolnăvesc la rândul lor şi mor. Sunt bărbaţi care-şi îmbolnăvesc soţiile de boli ruşinoase şi astfel, unele din ele rămân suferinde toată viaţa. Astfel de bărbaşi nu au ei nici o vină oare, pentru acest păcat? Omorul se poate săvârşi şi cu vorba, aşa cum vedem în Vechiul Testament că s-au sfătuit între ei vrăjmaşii proorocului Ieremia şi au zis: „Haide să-l ucidem cu vorba!”. Tot Sfânta Scriptură spune că moartea şi viaţa sunt în puterea limbii.
Cuvintele grele sunt ca nişte săgeţi ascuţite, ca nişte cuţite care intră în inimă până la prăsele. Cine ponegreşte numele bun al cuiva prin vorbiri de rău, adesea îi sapă groapa. Cine scrie sau vorbeşte împotriva lui Dumnezeu, nimicind frica de Domnul, căci te ia groaza când te gândeşti la mulţimea cărţilor rele şi la prăpădul pe care-l fac ele în suflete. Cine sminteşte suflete şi duce pe oameni la pierzare, tot omor săvârşeşte. Nu este nevoie să fi ajuns la faptă ca să fi socotit ucigaş, ci este destul ca să urăşti pe cineva pentru ca înaintea lui Dumnezeu să fi vinovat de ucidere.
Iată ce scrie Sfântul Evanghelist Ioan: „Oricine urăşte pe fratele său, este ucigaş”. Ura este, deci, sămânţa uciderii, iar uciderea este de cele mai multe ori înfăptuirea unui gând de ură. Dumnezeu se uită la inimă şi vede acolo ura, acea rădăcină otrăvită de unde vine uciderea. Dar mult mai greu este de cei care se omoară singuri.
Iată, iubiţi creştini, câte răutăţi şi câte păcate se fac, şi în câte feluri ! Să ne întrebăm acum dacă n-am călcat şi noi în vreun chip oarecare această poruncă?! Sau dacă puteţi să spuneţi că nu, eu numai atât aş vrea să vă întreb: este oare cineva care să nu fi urât niciodată pe nimeni? Oare nu ţi-a părut bine de răul sau moartea vrăjmaşului tău? Privind în lumina dumnezeieştii Scripturi această poruncă vedem că foarte mulţi o călcăm. Să fim atenţi căci dacă numai ura, duşmănia, are putere să ne mânjească mâinile de sângele aproapelui nostru, apoi nici rugăciunile nu ne sunt primite. Să luăm în serios toate aceste lucruri şi să ascultăm Cuvântul lui Dumnezeu ca să nu mai greşim.
În porunca a şaptea zice Dumnezeu: „Să nu fii desfrânat !"
Cine nu observă oare că în zilele noastre a pierit cu totul ruşinea, iar cine nu are ruşine de oameni, nu are nici frică de Dumnezeu?! După ce că omul este pornit spre păcat din firea lui păcătoasă, mai vin şi din afară tot felul de aţâţări din cărţi, reviste şi tablouri în care păcatul desfrânării este zugrăvit fără perdea şi foarte atrăgător. Ba sunt femei care se lasă fotografiate goale ca să fie puse prin reviste şi văzute de toată lumea. Vai, lor ! Am văzut astfel de tablouri în case de oameni care se cred serioşi şi chiar morali. Apoi cum să mai stea mintea la locul ei, inima şi nervii, dacă femeile se îndoapă la rând cu bărbaţii de alcool şi tutun şi aduc pe lume copii bolnavi cu mintea, epileptici şi îndrăciţi?!
Majoritatea femeilor au întrecut orice bun simţ şi s-au pus în slujba satanei prin îmbrăcăminte şi lux arătându-şi în multe feluri goliciunea trupului. Păcatul acesta este grozav de molipsitor şi se răspândeşte cu o mare iuţeală. Aşa se explică faptul că cei tineri fac păcate murdare prin internate şi cămine mai ales acolo unde sunt mai mulţi la un loc. Din această cauză a păcatului desfrânării, soţii se despart şi copiii rămân pe drumuri plângând. O mulţime de răutăţi ies din neruşinarea, obrăznicia şi portul femeilor fără frică de Dumnezeu. A ajuns lumea cu păcatul acesta ca şi cei din Sodoma şi Gomora, pe care Dumnezeu i-a ars cu foc şi pucioasă. 
        Cine vrea să ajungă în viaţa veşnică, fraţi creştini, să se ferească de aceste blestemăţii. Să ne abatem ochii de la aceste deşertăciuni şi să nu lăsăm ca să ne spurce mintea şi inima nici o imagine atrăgătoare despre desfrâu. Iată de ce nu este bun nici televizorul Părinţii să fie atenţi şi să cerceteze ce vizionează copiii lor la televizor, pentru că şi aici sunt multe imagini nepermise! Să fugim ca de otravă de băuturi alcoolice, de tutun – căci alcoolul este urina diavolului. Cine nu se fereşte de acestea, cu nici un chip nu va putea să se lase de păcatul desfrânării şi nu va ajunge la viaţa veşnică !  
În porunca a opta Dumnezeu zice: „Să nu furi !”
Se ştie că a fura înseamnă a lua lucrul altuia, fie el mare, fie mic. A fura un leu, sau o mie, înaintea lui Dumnezeu tot furt se numeşte. Pornirea spre acest păcat se arată la om încă de când este copil. Copiii îşi fură jucăriile unii altora, îşi fură creioane, stilouri sau caiete şi fură chiar din banii părinţilor din casă. Cineva ar putea zice că acestea sunt nimicuri, dar de la aceste mici lucruri va ajunge la cele mari. Nu valoarea lucrului furat, ci furtul însuşi acesta este păcat !
Să dăm însă unele pilde de furturi peste care oamenii trec de obicei. Când din greşeală ţi s-a dat un rest mai mare, iar tu ai băgat de seamă şi nu l-ai dat înapoi, ai furat ! Când vezi că vânzătorul s-a înşelat la socoteală, iar tu ai tăcut ca să plăteşti mai puţin, ai furat ! Când ai călătorit în tren sau în tramvai fără bilet, ai furat ! Când din casa unde ai lucrat ai luat ciorapi, batiste, linguriţe sau alte lucruri, ai furat ! Când ai cumpărat ceva pentru altcineva şi ai spus că ai dat mai mult, ai furat ! Tutorii fură din averea orfanilor, ei se îmbogăţesc iar orfanii sunt lăsaţi săraci.  Cine înşeală la cântar fură ! Cine amestecă marfa sau vinde o marfă proastă drept una bună, fură ! Cine cumpără lucru de furat, fură ! Lăptarul care pune apă în lapte, fură pentru că ia bani pe apa care nu-l costă nimic.  Aşa şi croitorul care opreşte din stofă, fură şi el. Meseriaşul care ia materiale de unde lucrează, fură. Funcţionarul care stă degeaba în timpul în care ar trebui să lucreze, fură ! Şcolarul care copiază la lucrări, înşeală şi fură ! Cine se împrumută şi nu dă înapoi, fură ! Cine dă bani cu camătă, cine trece pe lângă ogorul sau ograda altuia şi ia de acolo un ştiulete de porumb, o păstaie, un dovleac, un snop de grâu sau o furcă de fân, fură ! Cine paşte vitele în iarba altuia, fură ! „Vai de cel ce strânge câştiguri nelegiuite pentru casa lui !”, zice Dumnezeu prin proorocul Avacum – „căci piatra din mijlocul zidului strigă, şi lemnul care leagă grinda răspunde !”
Ce ziceţi iubiţi creştini despre toate acestea? Ne judecăm noi singuri ca să vedem dacă averea pe care am strâns-o are ceva necurat în ea? Nu cumva ai ceva în casa ta de furat? Nu cumva porţi pe tine o haină de furat? Nu cumva banii de la CEC sunt tot de furat? Să ştiţi că şi banii pe care îi câştigi duminica sunt tot de furat, pentru că se fură ziua Domnului. Să fim cu luare aminte şi să ne cercetăm bine, spovedindu-ne, căci greu vom răspunde la urmă pentru aceste păcate.

Să mergem mai departe şi să vedem ce zice porunca a noua: „Să nu fii mărturie mincinoasă împotriva aproapelui tău !”
Domnul Hristos spune că diavolul este tatăl minciunii. El, diavolul, a venit cu minciuni la Adam şi Eva când i-a înşelat şi i-a făcut să păcătuiască. Sfânta Scriptură spune că toţi oamenii sunt nişte mincinoşi, iar cine ar îndrăzni să spună că el n-a minţit niciodată, tocmai atunci spune o mare minciună. Se spun minciuni prin cărţi şi ziare, în prăvălii şi în tribunale. Dar unde nu se minte? Părinţii îi mint pe copii cu fel de fel de basme şi sperietori ca să nu plângă; că vine „moşu”, că vine „bau – bau” şi multe altele. Copiii îi mint pe părinţi la tot pasul, ca şi pe profesori când merg la şcoală cu lecţiile nefăcute, îi mint că se simt rău când nu vor să se ducă la şcoală, ba că nu au făcut ei un lucru, ba că nu au pierdut ei cutare lucru, când de fapt le-au făcut.
Omul ticluieşte minciuna şi apoi zice: „ce era să fac, n-am avut încotro şi a trebuit să mint?!”. Mint bogaţii care vor să pară săraci şi mint şi săracii care vor să pară bogaţi, lăudându-se. Mint linguşitorii pe acei de la care aşteaptă ceva şi exagerează lucrurile. Mint cei ce nu spun întocmai cum s-au petrecut lucrurile, ca şi cei ce răspândesc zvonuri neîntemeiate. Mint adeseori cei ce vorbesc pe alţii în spate, precum şi cei ce umblă cu intrigi şi clevetiri. Unii mint că se tem de oameni, iar alţii mint ca să facă unora pe plac, unii mint chiar din plăcere.
În Vechiul Testament în cartea Proverbe cap. VI scrie că şapte lucruri urăşte Domnul şi anume: ochii trufaşi, limba mincinoasă, mâinile care varsă sânge nevinovat, inima care urzeşte planuri nelegiuite, picioarele care aleargă repede la rele, martorul mincinos şi pe cel ce stârneşte certuri între fraţi. La Apocalipsă cap. XXI, v. 8 vedem cum Dumnezeu pune păcatul minciunii în rând cu păcatul vrăjitorilor, desfrânaţilor, închinătorilor la idoli şi ucigaşilor. Să ne îngrozim şi noi de păcatul acesta, fraţi creştini, de câte forme are şi cutremurându-ne până în adâncul fiinţei noastre şi hotărându-ne să nu-l mai facem.
Iată-ne ajunşi la a zecea poruncă care zice: „Să nu pofteşti casa aproapelui tău, nici femeia aproapelui tău, nici ogorul lui, nici sluga lui, nici boul lui, nici asinul lui, nici unul din dobitoacele lui şi nimic din câte are aproapele tău!”
Porunca aceasta ne vorbeşte de pofta dinlăuntru, de pofta păcătoasă, care dacă nu este ucisă, omul ajunge să facă păcatul cu fapta. Spre lămurire să punem câteva întrebări: nu ai văzut la cineva un lucru şi ţi-a părut rău că acela îl are, iar tu nu? N-ai zis niciodată despre nimeni, de ce lui îi merge bine şi mie îmi merge rău, de ce el are şi eu nu am ? N-a fost nimeni de care să-ţi fi părut bine că i s-a întâmplat un rău, sau să-ţi fi părut rău că i s-a întâmplat bine? 
Ce pizmă, ce invidie este între şcolari, precum şi între fraţi şi surori. Nici nu s-a răcit bine mormântul părinţilor, că şi încep certurile pentru moştenire, fiecare pizmuind pe celălalt că a luat mai mult. Mulţi bolnavi invidiază pe cei sănătoşi şi tot aşa o mulţime de răutăţi şi păcate care-l împiedică pe om de la mântuire.
Iubite frate şi soră, gândeşte-te bine dacă în viaţa ta n-ai poftit ceva din cele ale aproapelui tău şi să nu spui aşa cum zic unii că dacă n-au omorât şi n-au pus foc, n-au păcate. Să recunoaştem, iubiţilor, că fiecare suntem călcători ai unei porunci a lui Dumnezeu şi să luăm în serios mântuirea sufletului. Dacă am ajuns la cunoştinţa aceasta şi ne dăm seama că suntem plini de păcate, că am călcat poruncile şi suntem greşiţi înaintea lui Dumnezeu, a îngerilor şi a sfinţilor, apoi să ştiţi că un singur lucru mai avem de făcut: pocăinţă sinceră cu lacrimi amare, plângere cu căinţă mare.
Să avem grijă să ne spălăm hainele trupului şi ale sufletului de întinăciuni cu lacrimi amare, de pocăinţă şi fapte bune, căci e singura posibilitate pe care o mai putem avea. La Apocalipsă Domnul zice: „Ferice de cei ce-şi spală hainele, ca să aibă dreptul la pomul vieţii şi să intre pe porţi în cetate!” În altă parte se spune: „Nimic întinat nu va intra în cetate şi nimeni care trăieşte în spurcăciuni şi în minciună”.
Gândul care trebuie să ne cutremure pe noi muritorii este veşnicia, nemurirea şi nu moartea. Când se desparte sufletul de trup el va fi repartizat de Dumnezeu ori în viaţa cea veşnică, în Grădina Fericirii,  a Raiului din Împărăţia Sa, ori în chinurile iadului în împărăţia satanei unde veşnic va fi muncit şi chinuit. Depinde cum ne va afla Domnul la moarte, cât de curaţi, cât de spălaţi prin pocăinţă şi sfinţiţi. Plata se face la sfârşit, nu la început şi să luăm aminte că mulţi zic că au făcut şi ei fapte bune în viaţă, dar dacă moartea îi află în cine ştie ce păcate grele, va fi vai de ei!
Vezi acum, frate creştine,

Stai şi te gândeşte bine !

Judecă cu mintea ta,

Pe ce cale-ai apuca :

Sus la Tatăl între sfinţi,
Sau unde-s scrâşniri de dinţi !

Vreau, o, Doamne-a fi în Rai,

Între toţi aleşii Tăi !
Rugăciune 
        Doamne, Dumnezeul nostru, Mântuitorule Preamilostive, fă-ne parte de Împărăţia Ta cea cerească !

 Iartă-ne păcatele, ajută-ne Doamne să ne spălăm cu lacrimile pocăinţei şi dă-ne şi nouă viaţa cea veşnică ca să fim cu Tine şi să Te slăvim pe Tine, Părintele nostru Cel Ceresc, acum şi pururea şi-n vecii vecilor ! Amin.

